***Referat af workshop vedr. IPads i sprogundervisningen: erfaringer fra forskning i praksis***

Workshoppen havde fokus på vidensdeling om spørgsmålet: iPad’en i sprogundervisningen: Hvorfor og hvordan giver den mening i praksis? Workshoppen udfoldede sig som en diskussion af deltagernes erfaringer med brug af iPads i sprogundervisningen på baggrund af et oplæg fra Bente Meyer, som har forsket i brug af iPads i sprogundervisningen.

Diskussionen tog bl.a. udgangspunkt i brug af iPad’en som mobil teknologi i sprogundervisningen, dvs. de didaktiske muligheder i, at tabletten kan indgå i undervisning og læring som en teknologi der er:

* Personlig (følger eleven)
* Fleksibel
* Ved hånden
* Multimodal
* Integreret i fagets praksis

I den forbindelse sås f.eks. muligheder i at:

* iPad’en løbende kan støtte det faglige arbejde med at læse, skrive, lytte, (sam)tale
* iPad’en er ved hånden og integreret i elevens arbejde (og med fagets ressourcer)
* Den er fleksibel og gør eleven mobil
* Den giver adgang til modaliteter (lyd, billede) som er engagerende for eleven og støtter det sproglige arbejde
* iPad’en er integreret i elevens hverdag
* Er et medie for elevens personlige udtryk, fortællinger og interesser
* Binder fritid og skole sammen i én platform
* Skaber en platform for engageret sproglig læring med udgangspunkt i elevens kompetencer og interesser

Derudover så deltagerne muligheder i, at eleverne havde deres arbejde samlet et sted og at iPad’en gav adgang til at arbejde med nye måder at indsamle og opbevare viden på f.eks. via snapshots af tavlenotater eller andre former for information (f.eks. på udflugter).

På workshoppen diskuteredes også problematikkerne i, at iPad’en er knyttet til politiske og økonomiske diskurser om at profilere skoler og spare papir og bøger – og at disse diskurser og dagsordener ikke altid var befordrende for de didaktiske muligheder i at anvende iPads sammen med f.eks bøger, kladdehæfter og andre ressourcer i sprogundervisningen.

Resultater fra Bente Meyers forskning publiceres i Sprogforum nr 59, som har titlen "Læremidler uden grænser". Tidsskriftet udkommer i løbet af efteråret 2014.